
Text rozhodnutia
Súd: Krajský súd Prešov Spisová značka: 6Sd/25/2014 Identifikačné číslo súdneho spisu: 8014200450 Dátum vydania rozhodnutia: 25. 06. 2014 Meno a priezvisko sudcu, VSÚ: JUDr. Eva Sláviková ECLI: ECLI:SK:KSPO:2014:8014200450.2 ROZSUDOK V MENE SLOVENSKEJ REPUBLIKY Krajský súd v Prešove sudkyňou JUDr. Evou Slávikovou v právnej veci navrhovateľky J. J., bytom M. č. XXX, proti odporkyni Sociálnej poisťovni, ústredie v Bratislave, Ul. 29. augusta č. 8-10, o starobný dôchodok takto r o z h o d o l : P o t v r d z u j e rozhodnutie odporkyne č. XXX XXX XXXX zo dňa 24. februára 2014. Náhradu trov konania účastníkom n e p r i z n á v a . o d ô v o d n e n i e : Preskúmavaným rozhodnutím zo dňa 24.02.2014 odporkyňa podľa § 65 a § 82 zákona č. 461/2003 Z.z. o sociálnom poistení v znení neskorších predpisov (ďalej len „zákona“) priznala navrhovateľke od 07.01.2014 starobný dôchodok v sume 166,- € mesačne. Rozhodnutie odôvodnila tým, že podľa § 65 ods. 1 zákona v znení zákona č. 555/2007 Z.z. nárok na starobný dôchodok vzniká získaním 15 rokov obdobia dôchodkového poistenia a dosiahnutím dôchodkového veku. Pretože navrhovateľka vychovala tri deti a 54 rokov veku dosiahla 07.07.2009, dôchodkový vek podľa § 65 ods. 5 zákona dosiahla pripočítaním 54. kalendárnych mesiacov k veku 54 rokov dňa 07.01.2014. Ku dňu 07.01.2014 navrhovateľka získala 9 069 dní obdobia dôchodkového poistenia, presný rozpis je uvedený v priloženom osobnom liste dôchodkového poistenia. Pri posúdení nároku na dôchodok a určení jeho sumy boli zhodnotené všetky preukázané obdobia dôchodkového poistenia (vrátane dôb, ktoré sa za obdobie dôchodkového poistenia podľa zákona považujú). Získanie ďalšieho obdobia dôchodkového poistenia nebolo preukázané. Podľa § 60 ods. 9 zákona rok dôchodkového poistenia je 365 dní dôchodkového postenia. Z uvedeného vyplýva, že navrhovateľka získala 24 rokov a 309 dní obdobia dôchodkového poistenia, čím splnila podmienky nároku na starobný dôchodok dňa 07.01.2014. Ďalej uviedla, že suma starobného dôchodku je určená podľa § 66 ods. 1 zákona ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na starobný dôchodok a aktuálnej dôchodkovej hodnoty. Priemerný osobný mzdový bod je určený ako podiel úhrnu osobných mzdových bodov za jednotlivé kalendárne roky rozhodujúceho obdobia a obdobia dôchodkového poistenia v rozhodujúcom období vyjadreného v rokoch. V rozhodujúcom období kalendárnych rokov 1984 až 2013 navrhovateľka na zistenie priemerného osobného mzdového bodu nezískala aspoň 22 kalendárnych rokov podľa § 63 ods. 6 zákona. Rozhodujúce obdobie bolo preto podľa § 63 ods. 7 prvej vety zákona rozšírené postupne pred 01.01.1984 tak, aby v ňom bolo 22 kalendárnych rokov podľa § 63 ods. 6 zákona. Osobné mzdové body v týchto kalendárnych rokoch sa zisťujú osobitne za každý kalendárny rok, a to ako podiel úhrnu vymeriavacích základov, z ktorých sa platí poistné na dôchodkové poistenie a všeobecného vymeriavacieho základu uvedeného v prílohe č. 3 k zákonu a v príslušných opatreniach Ministerstva práce, sociálnych vecí a rodiny Slovenskej republiky, ktorými boli ustanovené sumy všeobecných vymeriavacích základov za kalendárne roky po kalendárnom roku 2002. Prehľad hodnôt osobných mzdových bodov za jednotlivé kalendárne roky rozhodujúceho obdobia je uvedený v osobnom liste. Poistencovi, ktorý v niektorom kalendárnom roku rozhodujúceho obdobia získal obdobie dôchodkového poistenia podľa § 255 ods. 3 zákona, patrí za takýto kalendárny rok osobný mzdový bod, ktorého hodnota je 0,3. Takýto kalendárny rok sa z rozhodujúceho obdobia vylučuje a na výpočet priemerného osobného mzdového bodu sa vylúči aj počet dní kalendárneho roka obdobia dôchodkového poistenia. Ak takéto obdobie dôchodkového poistenia netrvalo celý kalendárny rok, patrí pomerná časť hodnoty osobného mzdového bodu pripadajúca na túto časť kalendárneho roka podľa § 255 ods. 3 zákona. Argumentovala, že navrhovateľka získala náhradnú dobu podľa § 9 zákona č. 100/1988 Zb. o sociálnom zabezpečení v kalendárnom roku 1972 16 dní, v kalendárnom roku 1973 9 dní, v kalendárnom roku 1976 4 dni, v kalendárnom roku 1977 153 dní, v kalendárnom roku 1978 246 dní, v kalendárnom roku 1979 280 dní, v kalendárnom roku 1983 348 dní, v kalendárnom roku 1984 28 dní, v kalendárnom roku 1985 33 dní, v kalendárnom roku 1986 21 dní, v kalendárnom roku 1987 26 dní, v kalendárnom roku 1988 32 dní, v kalendárnom roku 1989 57 dní, v kalendárnom roku 1990 17 dní, v kalendárnom roku 1991 36 dní, v kalendárnom roku 1992 247 dní, v kalendárnom roku 1993 358 dní, v kalendárnom roku 1994 247 dní, v kalendárnom roku 1999 40 dní, preto jej patrí za tieto obdobia pomerná časť osobného mzdového bodu 0,3. Úhrn osobných mzdových bodov za jednotlivé kalendárne roky rozhodujúceho obdobia je 10,4048. V rozhodujúcom období navrhovateľka úhrnom získala 7 129 dní dôchodkového poistenia, to znamená 19,5316 rokov dôchodkového poistenia podľa § 63 ods. 1 zákona. Podiel úhrnu osobných mzdových bodov a rokov dôchodkového poistenia v rozhodujúcom období, priemerný osobný mzdový bod, je 0,5328. Podľa § 63 ods. 4 písm. b/ zákona sa k priemernému osobnému mzdovému bodu v hodnote nižšej ako 1,0 pripočíta v roku 2014 18 % z rozdielu medzi hodnotou 1,0 a hodnotou priemerného osobného mzdového bodu. V súlade s uvedeným je hodnota priemerného osobného mzdového bodu 0,6169. Ku dňu vzniku nároku na starobný dôchodok k 07.01.2014 navrhovateľka získala 9 069 dní obdobia dôchodkového poistenia, čo na účely výpočtu starobného dôchodku je 24,8466 rokov dôchodkového poistenia. Aktuálna dôchodková hodnota platná k 07.01.204 je podľa opatrenia Ministerstva práce, sociálnych vecí a rodiny Slovenskej republiky č. 469/2013 Z.z., ktorým sa určila suma aktuálnej dôchodkovej hodnoty na rok 2014, 10,2524 €. Suma starobného dôchodku patriaca za obdobie dôchodkového postenia do vzniku nároku na starobný dôchodok je 157,20 € mesačne. Je určená ako súčin priemerného osobného mzdového bodu, obdobia dôchodkového poistenia a aktuálnej dôchodkovej hodnoty. Priemerný osobný mzdový bod 0,6169 x 24,8466 rokov obdobia dôchodkového poistenia x aktuálna dôchodková hodnota 10,2524 = 157,20 € mesačne. Suma starobného dôchodku sa ďalej podľa § 82 zákona zvyšuje odo dňa priznania dôchodku o 8,80 € mesačne (o pevnú sumu zvýšenia starobného dôchodku ustanovenú v § 1 písm. a/ opatrenia Ministerstva práce, sociálnych vecí a rodiny Slovenskej republiky č. 329/2013 Z.z.) na 166,- € mesačne. Obdobie dôchodkového poistenia, rozhodujúce obdobie na výpočet dôchodku, sumy vymeriavacích základov na určenie poistného na dôchodkové poistenie, všeobecné vymeriavacie základy a osobné mzdové body sú uvedené v osobnom liste, ktorý tvorí prílohu rozhodnutia a je jeho neoddeliteľnou súčasťou. Včas podaným opravným prostriedkom sa navrhovateľka domáhala preskúmania napadnutého rozhodnutia z dôvodu, že nie je spokojná s výpočtom uvedenej sumy a má pochybnosti o správnosti rozhodnutia, pretože odpracovala vyše 24 rokov a vychovala 3 deti. Suma starobného dôchodku sa jej zdá preto neadekvátna. Žiadne konkrétne námietky navrhovateľka neuviedla. K opravnému prostriedku navrhovateľky sa vyjadrila odporkyňa písomným podaním zo dňa 19.03.2014 a poverená zástupkyňa odporkyne s poukázaním na toto písomné vyjadrenie žiadala preskúmavané rozhodnutie ako vecne správne a zákonné potvrdiť. Podľa § 244 ods. 1 O.s.p., v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa § 250l ods. 1 a 2 O.s.p., podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Krajský súd podľa § 250l a nasledujúcich ustanovení O.s.p. preskúmal napadnuté rozhodnutie a konanie, ktoré mu predchádzalo, vypočul účastníkov konania, oboznámil sa s obsahom dávkového spisu odporkyne a dospel k záveru, že opravný prostriedok navrhovateľky nie je dôvodný. Z obsahu dávkového spisu vyplýva, že navrhovateľka podala odporkyni dňa 17.01.2014 žiadosť o priznanie starobného dôchodku, ktorá bola odporkyni doručená dňa 22.01.2014. Z obsahu preskúmavaného rozhodnutia, ako aj obsahu žiadosti o priznanie starobného dôchodku vyplýva, že navrhovateľka vychovala 3 deti a 54 rokov veku dosiahla 07.07.2009. Podľa § 65 ods. 5 zákona, žene, ktorá vychovala tri deti alebo štyri deti a v období od 01.01.2004 do 31.12.2013 dovŕšila vek 54 rokov, sa dôchodkový vek určí tak, že sa k veku 54 rokov pripočíta v roku 2009 päťdesiatštyri kalendárnych mesiacov. Týmto spôsobom postupovala aj odporkyňa, k dosiahnutému dôchodkovému veku pripočítala zákonom stanovený počet kalendárnych mesiacov a dospela k záveru, že dôchodkový vek navrhovateľka dosiahla dňa 07.01.2014. Podľa § 65 ods. 1 zákona, poistenec má nárok na starobný dôchodok, ak bol dôchodkovo poistený najmenej 15 rokov a dovŕšil dôchodkový vek. Podľa § 66 ods. 1 zákona, suma starobného dôchodku sa určí ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na starobný dôchodok a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Podkladom pre výpočet sumy starobného dôchodku pre odporkyňu sú evidenčné listy dôchodkového poistenia, ktoré obsahujú informácie o období dôchodkového poistenia a o osobnom vymeriavacom základe, ako aj ďalšie informácie potrebné pre výpočet starobného dôchodku, ktorými sú napríklad pracovná kategória, náhradná doba a pod. Podľa § 60 ods. 1 zákona, obdobie dôchodkového poistenia je obdobie povinného dôchodkového poistenia, obdobie dobrovoľného dôchodkového poistenia, ak za tieto obdobia okrem období uvedených v § 140 bolo zaplatené poistné na dôchodkové poistenie podľa tohto zákona a ak tento zákon neustanovuje inak... Podľa § 255 ods. 1 zákona, za obdobie dôchodkového poistenia sa považuje aj zamestnanie a náhradná doba získané pred 01.01.2004 podľa predpisov účinných pred 01.01.2004, ak tento zákon neustanovuje inak... Podľa § 61 zákona, osobný vymeriavací základ je úhrn vymeriavacích základov za kalendárny rok, z ktorých sa zaplatilo poistné na dôchodkové poistenie alebo z ktorých sa poistné na dôchodkové poistenie podľa § 60 ods. 1 druhej vety považuje za zaplatené. Podľa § 62 ods. 1 zákona, osobný mzdový bod na určenie sumy dôchodkovej dávky sa určí ako podiel osobného vymeriavacieho základu a všeobecného vymeriavacieho základu. Osobný mzdový bod sa zaokrúhľuje na štyri desatinné miesta nahor. Podľa § 63 ods. 1 zákona, priemerný osobný mzdový bod na určenie sumy dôchodkovej dávky sa určí ako podiel súčtu osobných mzdových bodov dosiahnutých v jednotlivých kalendárnych rokoch rozhodujúceho obdobia a obdobia dôchodkového poistenia v rozhodujúcom období, ak tento zákon neustanovuje inak... Podľa § 63 ods. 7 zákona, rozhodujúce obdobie na zistenie priemerného osobného mzdového bodu sú kalendárne roky pred rokom, v ktorom boli splnené podmienky nároku na dôchodkovú dávku, s výnimkou kalendárnych rokov pred 01.01.1984, ak tento zákon neustanovuje inak. Z rozhodujúceho obdobia sa vylučujú obdobia, za ktoré patrí osobný mzdový bod podľa § 62 ods. 2 prvej vety alebo § 255 ods. 3 prvej vety, alebo obdobie dôchodkového poistenia, za ktoré nemožno určiť osobný mzdový bod, ak tieto obdobia trvali celý kalendárny rok. Z obsahu spisu vyplýva, že sumy osobných vymeriavacích základov, ktoré sú uvedené v osobnom liste dôchodkového poistenia (ďalej len „osobný list“) zodpovedajú osobným vymeriavacím základom, ktoré sú uvedené v evidenčných listoch dôchodkového poistenia navrhovateľky. Výška všeobecných vymeriavacích základov zodpovedá výške, ktorá je uvedená v prílohe č. 3 k zákonu č. 461/2003 Z.z. a ktoré sú uvedené ďalej v príslušných opatreniach Ministerstva práce, sociálnych vecí a rodiny Slovenskej republiky, ktorými boli ustanovené sumy všeobecných vymeriavacích základov za kalendárne roky po kalendárnom roku 2002. Na základe osobných vymeriavacích základov a všeobecných vymeriavacích základov, teda podielu týchto veličín bol stanovený osobný mzdový bod za jednotlivé kalendárne roky, ktorý v úhrne za rozhodujúce obdobie 1972 až 1999 u navrhovateľky predstavuje 10,4048. Navrhovateľka k 07.01.2014 získala 9 069 dní obdobia dôchodkového poistenia, t.j. 24 rokov a 309 dní obdobia dôchodkového poistenia, čím splnila podmienky nároku na starobný dôchodok. Priemerný osobný mzdový bod je ako podiel úhrnu osobných mzdových bodov 10,4048 a rokov obdobia dôchodkového poistenia v rozhodujúcom období, čo predstavuje priemerný osobný mzdový bod 0,5328. Podľa § 63 ods. 4 písm. b/ zákona sa k priemernému osobnému mzdovému bodu v hodnote nižšej ako 1,0 pripočíta v roku 2014 18 % z rozdielu medzi hodnotou 1,0 a hodnotou priemerného osobného mzdového bodu, čo následne u navrhovateľky predstavuje 0,6169. Aktuálna dôchodková hodnota platná k 07.01.204 je podľa opatrenia Ministerstva práce, sociálnych vecí a rodiny Slovenskej republiky č. 469/2013 Z.z. za rok 2014 10,2524 €. Na vyššie uvedenom podklade odporkyňa pristúpila k výpočtu starobného dôchodku podľa § 66 zákona, ktorý určila ako súčin priemerného osobného mzdového bodu 0,6169 x 24,8466 rokov obdobia dôchodkového poistenia x aktuálna dôchodková hodnota 10,2524 = 157,20 € mesačne. Následne odporkyňa v súlade s § 82 zákona zvýšila odo dňa priznania dôchodku sumu starobného dôchodku o 8,80 € mesačne podľa § 1 písm. a/ opatrenia Ministerstva práce, sociálnych vecí a rodiny Slovenskej republiky č. 329/2013 Z.z. na 166,00 € mesačne. Podľa § 209 ods. 1, 2, 3 a 4 zákona, rozhodnutie organizačnej zložky Sociálnej poisťovne sa vydáva písomne, ak tento zákon neustanovuje inak. Rozhodnutie musí byť v súlade so všeobecne záväznými právnymi predpismi, musí vychádzať zo spoľahlivo zisteného skutočného stavu veci a musí obsahovať predpísané náležitosti. Rozhodnutie musí obsahovať výrok, odôvodnenie a poučenie o odvolaní alebo o opravnom prostriedku. Odôvodnenie nie je potrebné, ak sa všetkým účastníkom konania vyhovuje v celom rozsahu. Výrok obsahuje rozhodnutie vo veci s uvedením ustanovenia právneho predpisu, podľa ktorého sa rozhodlo, prípadne aj rozhodnutie o povinnosti nahradiť trovy konania. Ak sa v rozhodnutí ukladá účastníkovi konania povinnosť na plnenie, organizačná zložka Sociálnej poisťovne určí pre ňu lehotu. V odôvodnení rozhodnutia organizačná zložka Sociálnej poisťovne uvedie, ktoré skutočnosti boli podkladom na rozhodnutie, akými úvahami bola vedená pri hodnotení dôkazov a pri použití právnych predpisov, na ktorých základe rozhodovala. Súd v predmetnom konaní nezistil zo strany odporkyne žiadne pochybenie pri získavaní podkladov pre rozhodnutie, ani pri výpočte starobného dôchodku, ktorý bol v súlade so zákonom. Rozhodnutie odporkyňa vydala v súlade s ust. § 209 zákona, z ktorého vo výroku je zrejmé na základe akých právnych predpisov vo veci rozhodovala, rozhodnutie je dostatočne odôvodnené a sú v ňom uvedené všetky rozhodujúce skutočnosti, ktoré boli podkladom pre rozhodnutie, ako aj akými úvahami bola odporkyňa vedená pri hodnotení dôkazov a pri použití právnych predpisov, na ktorých základe rozhodovala. Z uvedených dôvodov krajský súd podľa § 250q ods. 2 O.s.p. preskúmavané rozhodnutie odporkyne ako vecne správne a zákonné potvrdil. O trovách konania súd rozhodol podľa § 250k ods. 1 v spojení s ust. § 250l ods. 2 O.s.p. Navrhovateľka nemala v konaní úspech, náhrada trov konania jej preto nepatrí a odporkyňa aj pri úspechu v konaní nemá právo na náhradu trov konania. Poučenie: Proti tomuto rozsudku je prípustné odvolanie do 15 dní odo dňa jeho doru- čenia na Najvyšší súd SR v Bratislave prostredníctvom Krajského súdu v Prešove a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2014:8014200450.2 (dáta aktuálne k 10. 11. 2026). Záväzné je znenie zverejnené súdom.




